Governator Arnie se Unimog op eBay te koop | Netwerk24
Deur Hanlie Stadler 26 Januarie 2016 11:54
As jy ’n paar rand in die Lotto gewen het, kan jy die eienaar van Arnold Schwarzenegger se 1977-model-Mercedes-Benz Unimog word.
Die akteur en voormalige goewerneur van Kalifornië wil op eBay $350 980 (byna R5,8 miljoen) vir die veeldoelige voertuig hê.
Unimog staan vir Universal-Motor-Gerät (Gerät is Duits vir werktuig of toestel) en dié voertuie word sedert 1946 vervaardig, volgens Wikipedia.
Daimler vervaardig dit sedert 1951 en nuwe modelle word deesdae in die Mercedes-vragmotorfabriek in Wörth am Rhein in Duitsland vervaardig.
Die U1300-model het twee deure en is 2,875 m hoog – aansienlik hoër as Arnie, wat 1,87 m lank is. Dit weeg 4,4 ton sonder passasiers of bagasie, volgens Unimogcentre.com.
Die voertuig is egter spesiaal vir Arnie aangepas, met ’n sterker enjin, outomatiese bandpompstelsel en talle ander goed wat petrolkoppe sal interesseer en waaroor Carscoops.com berig.
Die instrumentpaneel is deur die Governator sélf geteken.
Carscoops.com berig dat die voertuig reeds in September 2014 te koop was, eers op ’n Duitse webwerf.
Volgens eBay is die voertuig nog tot Donderdag te koop.
Die koper moet dit self in Stafford, Texas, gaan haal.
Meer oor: Mercedes-Benz | Daimler | Arnold Schwarzenegger | Unimog | Motorveilings | Motors | Ebay